Baba in fratsongeluk doodgeskiet | Maroela Media
Baba in fratsongeluk doodgeskiet
'n Eenjarige babadogtertjie, wat deur haar oom en tannie versorg is nadat haar ma (die vrou se suster) onlangs oorlede is, is doodgeskiet terwyl haar oom sy wapen beveilig het.
Kapt. Andre Beetge, woordvoerder van die polisie, het gesê die voorval het Donderdag om 07:00 plaasgevind.
"Die 45-jarige wildbewaarder van Addo-Olifantpark het voorbereidings getref vir skietoefeninge op Arizona Farm in Paterson," het Beetge gesê.
Volgens hom was die man, sy 42-jarige vrou en die dogtertjie in hul slaapkamer toe hy sy wapen probeer beveilig het.
"Volgens die wildbewaarder én sy vrou het hy die magasyn verwyder, asook die wapen wat aan 'n geweerband aan sy skouer gehang het. 'n Skoot het afgegaan en die koeël het sy vrou en die dogtertjie getref."
Die dogtertjie is op die toneel oorlede.
Sy vrou is na die Livingstone-hospitaal geneem met 'n wond aan haar arm.
Die man is nie in hegtenis geneem nie, maar 'n saak van moord en poging tot moord is aanhangig gemaak.
"Ballistiese en forensiese toetse is uitgevoer en die uitkomste van daardie verslae sal aandui hoe die ondersoek van hier af sal verloop. Ander klagte ingevolge die Vuurwapenbeheerwet kan dalk ook bygevoeg word," het Beetge gesê.
Genl.maj. Dawie Rabie, bevelvoerder van die Motherwell-polisiëringsgebied, het gesê beamptes en forensiese kenners wat die toneel besoek het, was geskok en hartseer oor die dogtertjie se dood.
"Vuurwapeneienaars moet altyd uiters versigtig wees wanneer hulle hul wapens hanteer."
Betogers maak amok in Steynsrus
Dis tragies. Baie sterkte aan die familie.
So bitter tragies!! Baie sterkte.
Ek wil nie van sulke dinge lees… want ek vra altyd.. Hoekom Here… sy het haar Mamma verloor, en nou deur n ongeluk is sy ook dood. Ek kan net dink hoe die man moet voel, geen geweer moet naby kinders hanteer word, maak nie saak wat jy wil doen, n ongeluk kan baie vining gebeur… soos al gehoor van ander? die duiwel laai die geweer… dit is baie hartseer .. sterkte aan die Oom en Tannie
So bitter jammer, so onnodig. Sterkte aan die familie.
Die doel van korrektiewe dienste is om n persoon se gedrag te "korrigeer". Wanneer jy dus opgesluit word, dan sal jy nie weer so iets doen nie (in 'n idiale wereld). Dit is ook om n gevaar uit die samelewing te verwyder. Verder dien dit as straf om die slagoffer(s) te kompenseer. Ek dink nie die persoon sal nog iemand skiet nie, wat wil jy bereik as jy hom straf/toesluit?